《九日粤山登高醉中尽用五微韵成歌题曰将进酒》
明代·黄佐

将进酒，歌镂衣。举玉爵，停金鞿。凤琯龙笙，硕人其颀。

于以解忧，凤饮庶几。莼羹鲈脍纷哉馡，蟹黄初溢凫翠肥。

促膝劝君君莫违。君不见朝始晖，夕转霏，鲁阳戈在谁能挥。

嗟尔乌兔，胡为逐逐环我岩上扉。童时种柳今十围，钓游旧迹遍天地，想像徒依稀。

幸无风萧萧，雨祈祈。三秋虽云杪，九月犹芳菲。有翩者鸟，嘤鸣相依。

盍簪实难，知音亦稀。相逢不为乐，他时梦寐怀容辉。

粲粲黄花，盈盈翠微。肃肃命驾，采采忘归。仰见云间翼，不入虞罗机。

安能摧眉折腰谒朱门，趋琐闱。疏钟动，明星稀。

酌复酌，酒行如翔翚。不醉明月将笑我，窥帘帏。羊肠世路艰且巍。

犊有妃，妃呼狶。狐以为苍，当誉反讥。龌龊蓬茅丛，啼络纬，腾伊蝛。

此中髑髅，昔曾牙绯。谷量牛马，尘积珠玑。僮奴策骖焱騑騑，薰天势倏成露晞。

纵能化鹤去千载，华表谁真逢令威。南溟徙鹍鹏，西北荒蕨薇。

商颜绝萝径，渭曲空渔矶。古来豪圣今尽非，徒劳营魄聆音徽，穷经何用编绝韦。

我且濯明河而振缨，翳扶光以乐饥。吐情向君君莫笑以诽。

醉来长啸粤山上，浮云直北连燕畿。山中多木，矗矗如旗。

其下流水，活活清于沂。粤王一去古台在，惟有飘飘霜叶飞。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。